T L A Č O V Á S P R Á V A

**POHODA DEŇ\_FM 2020   
Koncerty i novinky týkajúce sa Pohody 2021 a Pohoda in the Air   
v živom vysielaní Rádia\_FM**

**15. MÁJA 2020 – RTVS, Mýtna 1, BRATISLAVA**

**Ultrazvuk, Čavalenky, Luvver, Isama Zing, Blanch a Fvck Kvlt** vystúpia už tento piatok **15. mája v rámci Pohoda Dňa\_FM.** Okrem koncertov zástupcovia festivalu zverejnia ďalšie opätovne potvrdené mená presunutého 24. ročníka Pohody či **víťazov Pohoda Visual Art Contest** a prezradia aj prvé informácie o festivale **Pohoda in the Air**. **Slovensko-maďarská kapela Drť** uvedie svoj **debutový album a zverejní prvý klip** asúčasťou programu bude aj vyhlásenie súťaže **Báseň 2020**. Režisérka Luica Kašová porozpráva o **dokumente** **Orchester z krajiny ticha** z produkcie Pohody **o prvom** afganskom ženskom orchestre Zohra a zástupcovia festivalu predstavia novú ekologickú iniciatívu najzelenších európskych festivalov **Green European Experience.** O súčasnej situácií porozprávajú popoludní epidemiologičky a podvečer v šou Baláž & Hubinák budú na tému **Kultúra v (ne)čase korony** debatovať ľudia zo zákulisia kultúry.

**Ultrazvuk**

Vec a Tono S – dvaja majstri svojho remesla dali hlavy a slohy dokopy, aby pre fanúšikov hip-hopu pripravili kvalitné tracky plné slovných hračiek a svojského humoru. Ultrazvuk ponúka precíznu defektoskopiu našej spoločnosti, na akú sme u oboch pánov zvyknutí. Minulý rok vydali rovnomenný album, na ktorom nájdete piesne ako svieži letný hit Teleport, ďakovnú spomienku na 17. november ’89 s názvom Tváre slobody i netradičný pseudovianočný počin Čo urobíš?. Album zvíťazil v kategórii debut roka na aktuálnych „Rádiohlavách“.

**Čavalenky**

Na Pohoda Dni\_FM vystúpi aj raper Rudo Danihel z česko-slovenského pohraničia známy ako **Čavalenky**. Je to zjav, ktorému veríte každé slovo, nemusí sa na nič hrať, všetko je položené na reálnych základoch – k tomu originálny prejav, skvelý flow a výborné podklady. Spolovice rómsky umelec rapuje po záhorácky pričom hovorí o drsnom živote na ulici, rasizme, gamblingu, hazarde, drogách, zadlženosti a následných exekúciách.

**Luvver**

Nitrianska postindie kapela LUVVER v piesňach strieda snovú až melancholickú atmosféru s povznášajúcimi harmonickými zvukovými plochami. To sa prelína four-to-the-floor rytmikou a silnými melódiami vokálov. Na Radio\_Head Awards 2018 boli nominovaní v kategórii nováčik roka a odniesli si ocenenie Nadácie Advance Investments (grant určený na hudobnú produkciu).

**Isama Zing**

Isama Zing podľa vlastných slov dekonštruuje kompozíciu tanečných štýlov undergroundových subkultúr, ktoré penetrujú scény hlavných miest, definované nezávislými labelmi, cloudovými servermi a súčasným umením. Tento projekt Jonatána Pastirčáka je odrazom rôznorodosti vzájomne prepojených žánrov súčasnej elektroniky, kolekcia každodenných motívov, ktorá sa organicky rozdeľuje a znovu spája do inteligentného tanečného celku..

**Fvck Kvlt**

Fvck Kvlt je nový rapový projekt speváka kapely The Wilderness Denisa Banga. Koncom minulého roka vydal debut Kvlt Teachings, o ktorom Renat Khallo pre hudba.sk napísal: *„Denisov trapový debut s názvom Kvlt Teachings znie ako facka celej naleštenej, čistučkej a voňavučkej scéne. Temné, dekadentné a miestami emo nálady na albume vás prevedú mapou jeho chodníčkov, pomedzi ošarpané budovy, stromy v parku a bary slovenského Ríma. Zavedú vás medzi jeho kamošov a ich naoko pokazené životy s ambíciou pohnúť to niekam. Je jedno či vzad, vpred, doprava, doľava. Proste niekam...“*

**Blanch**

Štvorica Blanch je vedená speváčkou, skladateľkou a gitaristkou Biancou. Minulý rok si z Radio\_Head Awards odniesli spoločne s kapelou Luvver ocenenie Nadácie Advance Investments (grant určený na hudobnú produkciu). Grant zjavne využili dobre, nakoľko ich prvotina Delusion bola nominovaná v kategórii debut roka na tohtoročných Rádiohlavách. Album je zbierkou nekonvenčných kompozícií a nápaditých indie-folkových zvukov.

Tradičná warm-up akcia festivalu Pohoda bude tentokrát bez návštevníkov, no veríme, že si ju užijete **v živom vysielaní Rádia\_FM.**

**Videá:**

* **Ultrazvuk – Majitelia hry** [**https://youtu.be/XomHwdHXZY8**](https://youtu.be/XomHwdHXZY8)
* **Čavalenky – Chlapci na ulici** [**https://youtu.be/CiPTyUcO\_Ag**](https://youtu.be/CiPTyUcO_Ag)
* **Luvver – Risin** [**https://youtu.be/Ffi4Gszb5N4**](https://youtu.be/Ffi4Gszb5N4)
* **Isama Zing – Osso** [**https://youtu.be/budGyPbP5E8**](https://youtu.be/budGyPbP5E8)
* **Fvck\_Kvlt – Tik Tok** [**https://youtu.be/XdnAzI6Gen8**](https://youtu.be/XdnAzI6Gen8)

**Viac informácií na:**

* **FB event:** [**www.facebook.com/events/241874796909788**](http://www.facebook.com/events/241874796909788)
* [**www.pohodafestival.sk**](http://www.pohodafestival.sk)
* [**https://www.facebook.com/pohoda.festival**](https://www.facebook.com/pohoda.festival)
* [**http://fm.rtvs.sk**](http://fm.rtvs.sk)
* [**https://www.facebook.com/radiofm**](https://www.facebook.com/radiofm)